गौतम गंभीर यांच्या नेतृत्वाखाली भारताचा लाजीरवाणा पराभव

मुंबई : गौतम गंभीर यांच्या नेतृत्वाखाली भारताचा लाजीरवाणा पराभव झाला. त्यानंतर मैदानातच ‘गौतम गंभीर.. हाय.. हाय..’ च्या घोषणाही सुरु झाल्या होत्या. गंभीर यांना प्रशिक्षकपदावरून काढून टाकण्यासाठी बीसीसीआयने बैठक बोलावली, असेही म्हटले जात होते. गौतम गंभीरला काढून टाकावे की नाही, याबाबत भारताचे माजी कर्णधार आणि समालोचक सुनील गावस्कर यांनी आपले स्पष्ट मत व्यक्त केले आहे.

गुवाहाटीमध्ये दक्षिण आफ्रिकेविरुद्ध दुसऱ्या कसोटीत भारताला ४०८ धावांनी पराभव पत्करावा लागला. कसोटी इतिहासातील भारताचा हा सर्वांत मोठा पराभव ठरला. यासह भारताने दक्षिण आफ्रिकेविरुद्धची मालिका ०-२ने गमावली. यामुळे भारतीय संघाचे प्रशिक्षक गौतम गंभीर यांच्यावर जोरदार टीका झाली. गंभीर यांच्या नेतृत्वाखालील भारताचा हा तिसरा कसोटी मालिका पराभव आहे. गेल्या १६ महिन्यांत, भारताला मायदेशात न्यूझीलंडकडून ०-३, ऑस्ट्रेलियात १-३ आणि आता दक्षिण आफ्रिकेकडून ०-२ असा पराभव पत्करावा लागला. त्यामुळे गंभीर यांना प्रशिक्षकपदावरून हटवावे, अशी चर्चा सुरू झाली आहे.

याविषयी बोलताना गावस्कर म्हणाले, ‘ जय-पराजय, हे क्रिकेटचे दोन भाग आहेत. जो संघ मैदानात उतरतो तो कधीच पराभव पदरी पाडण्यासाठी उतरत नाही. प्रत्येक संघाला जिंकायचेच असते आणि त्यासाठीच ते मैदानात घाम गाळत असतात. आता भारतासाठी थोडा कठीण काळ सुरु आहे. कारण कसोटी क्रिकेटमध्ये भारताला पराभव पत्करावे लागत आहेत आणि त्यासाठी गौतम गंभीरला दोषी ठरवले जात आहे.

भारताने गंभीरच्या नेतृत्वाखाली चॅम्पियन्स ट्रॉफी जिंकली, तेव्हा चाहत्यांनी काय केले? जेव्हा भारताने त्याच्या मार्गदर्शनाखाली आशिया चषक जिंकला, तेव्हा चाहत्यांनी काय केले? तुम्ही आता त्याला काढून टाकण्यासाठी मागणी करत आहात. तेव्हा तुम्ही म्हटले होते का की त्याला वन-डे आणि टी-२० क्रिकेटसाठी वाढीव करार, आयुष्यभराचा करार द्यावा? जेव्हा संघ चांगली कामगिरी करत नाही, तेव्हाच तुम्ही प्रशिक्षकाकडे पाहता.’

हेही वाचा : ज्ञानोबा माऊलीचे कार्य सातासमुद्रापार स्टॅण्डफोर्ड विद्यापीठात नेणार; मंत्री आशिष शेलार

गावस्करांनी यासाठी न्यूझीलंडच्या ब्रेंडन मॅक्युलम यांचे उदाहरण दिले. ‘ गंभीर हा केवळ एक प्रशिक्षक आहे. प्रशिक्षक संघाला तयार करू शकतो. प्रशिक्षक आपल्या अनुभवाने मार्गदर्शन करू शकतो; पण मैदानावर खेळाडूंनाच चांगली कामगिरी करावी लागते. गंभीरच्याच मार्गदर्शनाखाली भारताने चॅम्पियन्स ट्रॉफी आणि आशिया चषक जिंकला होता आणि आता त्याच्याविरुद्ध मायदेशात मालिका हरल्यानंतर टीकाकार टीका करत आहेत.

मॅक्युलम इंग्लंड संघाचे तिन्ही प्रकारात प्रशिक्षक आहेत आणि गंभीर तिन्ही प्रकारात मुख्य प्रशिक्षक म्हणून काम करत राहण्यात काहीही गैर नाही. अनेक देशांमध्ये एकच प्रशिक्षक तिन्ही प्रकारांसाठी आहे. मात्र, जेव्हा संघ हरतो, तेव्हाच आपण कोणाकडे तरी बोट दाखवतो. पराभवाचे खापर प्रशिक्षकांवर फोडतात. मात्र, विजयाचे श्रेय त्यांना देत नाहीत,’ असे गावसकर म्हणाले.

भारताचा माजी फिरकी गोलंदाज आर अश्विन यानेही गंभीरचे समर्थन केले आहे आणि खेळाडूंनी पुरेशी जबाबदारी न घेतल्यामुळे त्याला काढून टाकण्याची मागणी करणे योग्य नाही, असे म्हटले आहे.